送范才元
作者：呂本中
朝代：宋

paragraphs: 胡塵犯中原，冠蓋走東南。
同時辟地人，十不存二三。
相逢各衰病，豈復能清談。
君今尚行役，未暇脱征衫。
聲名自宿昔，文字性所眈。
誰能隨少年，下筆令人慙。
並海雖名郡，嗜愛殊酸鹹。
君但撫罷民，未須嚴轡銜。
開堂宴賓客，清詩消半酣。
時寄荔子來，尚能憐我饞。
自餘君不問，只向鼻端參。